Diari Oficial de la Generalitat Valenciana


Sumari del DOGV 5461, del 01-03-2007 (2007/1758)

RESOLUCIO de 6 de febrer de 2007, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni d'assistència jurídica entre el Consell de la Generalitat (Presidència de la Generalitat, Advocacia General) i l'Entitat Residus Industrials de la Fusta i Afins SA (dependent de Vaersa).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5461

Data del DOGV
:   01-03-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/1758


Data del document
:   06-02-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * assessor jurídic
    * cooperació administrativa

Subscrit, després de la tramitació prèvia reglamentària, entre el Consell de la Generalitat (Presidència de la Generalitat, Advocacia General) i l'Entitat Residus Industrials de la Fusta i Afins SA (dependent de Vaersa), el 5 de desembre de 2006, un Conveni d'assistència jurídica, i d'acord amb els criteris d'oportunitat alolegats per l'òrgan gestor (Advocacia General de la Generalitat), cal publicar en el Diari Oficial de la Generalitat l'esmentat Conveni, que ha quedat inscrit en el Registre de Convenis amb el número 0030/2007, i que figura com a annex d'esta resolució.  
València, 6 de febrer de 2007.- El director general de Relacions amb les Corts i Secretariat del Govern: Antonio V. Peral Villar.  
Conveni d'assistència jurídica entre el Consell de la Generalitat (Presidència de la Generalitat, Advocacia General) i l'Entitat Residus Industrials de la Fusta i Afins SA (dependent de Vaersa)  
C-101/06  
València, 5 de desembre de 2006  
REUNITS  
D'una part, Víctor Campos Guinot, vicepresident del Consell, que actua en nom i representació del Consell de la Generalitat, facultat per a este acte en funció del que disposa l'Acord del consell de la Generalitat d'11 de febrer de 2005.  
D'una altra, José María Olmos Peris, gerent, amb DNI 86596773 I, que actua en nom i representació de l'empresa pública Residus Industrials de la fusta i afins SA, (d'ara en avant RIMASA), facultat per a este acte en funció del que disposa l'escriptura de poders atorgada el 27 d'abril de 2006, davant del notari, de València, Miguel Vicente - Almazán Pérez de Petinto, i amb domicili al polígon industrial La Pahilla, carrer dels Conills 89-90, 46852 Chiva, CIF Z 23186960.  
Manifesten  
Primer L'Advocacia General de la Generalitat, integrada en la Secretaria Autonòmica de Política Institucional de la Presidència de la Generalitat, és el centre directiu que té legalment atribuïdes les competències d'assessorament en dret i representació i defensa en juí de la Generalitat. A estos efectes, l'Advocacia General disposa dels elements personals i mitjans materials adequats per a dur a terme la dita funció.  
Segon RIMASA, està interessada que l'Advocacia General de la Generalitat li preste assistència jurídica, amb la mateixa extensió i en els mateixos termes en què li la proporciona al Consell de la Generalitat.  
Tercer Que, a fi de regular les condicions de prestació d'esta assistència jurídica en la forma prevista per l'ordenament jurídic, els compareixents subscriuen el present conveni, d'acord amb les següents:  
Clàusules  
Primera De conformitat amb el que disposa l'article 7.2 de la Llei 10/2005, de 9 de desembre, d'Assistència Jurídica a la Generalitat, per mitjà de la subscripció del present conveni, l'Advocacia General de la Generalitat prestarà assistència jurídica a RIMASA per mitjà dels lletrats integrats en el dit òrgan. L'assistència jurídica comprendrà tant l'assessorament en dret, a través del/dels lletrats de l'Advocacia General adscrits a la Conselleria de Territori i Habitatge, com la representació i defensa en juí davant de qualssevol ordes jurisdiccionals, per mitjà dels servicis de l'Advocacia General, en els mateixos termes previstos per a l'assistència jurídica al Consell de la Generalitat.  
L'assistència jurídica a què es referix el present conveni està sotmesa plenament a les normes del dret administratiu, sense que afecte les relacions de servici del personal adscrit a l'Advocacia General de la Generalitat.  
Segona Sense perjuí del que disposa la clàusula anterior, RIMASA es reserva la facultat de ser assessorada, representada i defesa per advocat, i si és el cas, procurador especialment designats a este efecte d'acord amb les normes processals comunes, sense perjuí que l'assistència jurídica externa que, si és el cas, vullga contractar-se, haja de subjectar-se a les condicions establides en l'article 4 de la Llei 10/2005, de 9 de desembre.  
Tercera. La petició d'informes jurídics es canalitzarà a través del/dels lletrats de l'Advocacia General adscrits a la Conselleria de Territori i Habitatge. La gestió dels expedients que comporten actuacions en qualsevol orde jurisdiccional, queda encarregada a la Direcció dels Servicis Contenciosos de l'Advocacia General de la Generalitat.  
Aquells expedients que hagen de donar lloc a autoritzacions de l'òrgan competent de RIMASA per a demandar, querellar-se o interposar recursos o accions judicials, hauran de ser remesos prèviament, per al seu informe, a la Direcció dels Servicis Consultius de l'Advocacia General de la Generalitat.  
Quarta. Tots els òrgans de RIMASA hauran de prestar la cololaboració precisa per a la realització de les funcions d'assistència jurídica requerides, amb la celeritat exigida en cada moment. A este efecte l'entitat designarà un representant seu que assumirà les funcions de coordinació i relació amb els lletrats de l'Advocacia General actuants.  
Quinta. El present conveni té una duració d'un any, no obstant això, s'entendrà prorrogat tàcitament si no hi ha denúncia expressa de qualsevol de les parts comunicada amb una antelació de tres mesos.  
Sexta. Com a contraprestació del servici d'assistència jurídica a què es referix el present conveni, RIMASA satisfarà a l'Advocacia General de la Generalitat la quantitat 3.600 euros anuals pagadors per terceres parts en els cinc primers dies naturals dels mesos d'abril, agost i desembre de cada any, i serà actualitzada anualment d'acord amb la variació de l'IPC.  
La quantitat anual a acordar abans citada, podrà ser objecte de revisió al cap del primer any de vigència i de mutu acord entre les parts, en funció del nombre i la importància dels assumptes.  
La compensació a què es referix la present clàusula podrà generar crèdit pel seu import en els estats de despesa corresponent a la Presidència de la Generalitat. A este efecte, i una vegada acreditat l'ingrés en el Tresor Públic de la referida compensació econòmica, la Conselleria d'Economia, Hisenda i Ocupació tramitarà l'oportú expedient de modificació pressupostària per tal concepte.  
Sèptima En els processos en què existisquen condemnes en costes s'aplicaran les regles següents:   
- Quan el condemnat en costes siga RIMASA, li correspondrà l'abonament de les causades a la part contrària.  
- Quan la condemnada en costes siga la part contrària, l'import de les causades a RIMASA s'ingressarà a favor de l'Advocacia General, i es donarà destinació amb els efectes previstos en la clàusula anterior.  
Octava. El present conveni té naturalesa administrativa. El coneixement de totes les qüestions que puguen sorgir entorn de la seua interpretació, modificació, resolució i efectes correspondrà a la jurisdicció contenciosa administrativa.  
I perquè conste, i en prova de conformitat, firmen el present conveni en dos exemplars en el lloc i la data indicats en l'encapçalament.  
El vicepresident del Consell: Víctor Campos Guinot  
El gerent de RIMASA: José Mª Olmos Peris